Kao mala djevojčica bila sam, blago rečeno, nestašna. Pomalo tvrdoglava, ali prije svega bila sam dobra, hrabra, pristojna i uvijek spremna pomoći drugome u nevolji.

Sve to vidi se iz ovih par sličica mojeg života u mlađoj dobi.

 Moja obitelj sastojala se od mame, tate, 4 godine starijeg brata Kreše, moje sestre blizanke Zrinke i mene. Uvijek smo naglašavali da sam ja najmlađa jer je moja sestra pet minuta starija od mene (a, osim toga, stvarno je i bila ozbiljnija od mene). Živjeli smo u Zagrebu, na Trešnjevci u zgradi na 4. katu.

 Priča 1.

 Jednom smo mi djeca bili sami kod kuće, a mama je zadužila mog brata da pazi na nas male (pri tom je mislila na mene, jer sam ja bila „ona neozbiljna“). Tako se sjećam da su moj brat i sestra igrali šah, a meni je bilo dosadno . Uvijek sam imala dobre ideje za zabavu pa sam tako i taj put pronašla super stvar. Otvorila sam prozor na 4. katu i šetala s vanjske strane po daski za cvijeće. Na žalost ili na sreću, tada su došli moji roditelji na parking ispred kuće. Kada su pogledali gore, odsjekle su im se noge. U stanu su bili za sekundu. Mama me pokupila s prozora, a mog brata i sestru nalupala jer nisu pazili na mene.

Priča 2.

 Drugom prilikom bili smo u posjeti nekim tatinim rođacima u Sloveniji na selu. Zajedno smo išli moja obitelj i obitelj moga strica (tatinog brata) što je uključivalo moje dvije jako male sestrične. Dok su naši roditelji bili u kući i razgovarali, mi djeca smo se vani igrali i istraživali. U jednom trenutku moja sestrična je bila oko 10 metara daleko od mene i zvala je u pomoć jer je upala do koljena u živi pijesak (nedugo prije toga smo gledali film gdje je glavni junak pao u živi pijesak). Ja sam pojurila da ju spasim prije nego potone i pritom sam i sama upala u isti „pijesak“. Naravno da sve to nije bio živi pijesak nego gnojnica za koju mi, djeca iz grada, nismo imali pojma da uopće postoji. Ostatak dana smo sestrična i ja provele u gaćama pokraj peći dok su se naše stvari sušile i slušale prodike o tome što se smije, a što ne.

Priča 3.

U svakoj obitelji, pogotovo tamo gdje ima više djece, često roditelji „špotaju“ svoju djecu. Tako je i bilo i kod nas. Naša mama je svako malo imala razloga da nam očita lekciju o dobrom vladanju. Mi, djeca, pobožno smo ju slušali. Jednom smo opet bili na „jezikovoj juhi“ kad mama odjednom digne ruke i prasne: „Pa dobro, ja znam da me nijedno od vas zapravo ne sluša, ali Krešo i Zrinka se barem prave da me slušaju. Zašto se i ti \_\_\_\_\_\_\_\_\_\_\_\_ ne možeš pretvarati da me slušaš umjesto da tu skakućeš i baš te briga!“

Priča 4.

Imali smo papigicu tigricu. Jednom me je sestra nešto naljutila i ja sam ju naganjala po kući s namjerom da ju istučem. Ona je pobjegla u kuhinju i držala vrata za kvaku tako da nisam mogla ući unutra (vrata od kuhinje imala su stakleni dio). Razbila sam staklo, ušla i istukla ju. Nakon što smo se svi smirili, razmišljali smo što ćemo reći mami i tati. Zajedno smo složili priču kako je papiga pobjegla iz kaveza, a prozori su bili otvoreni pa smo pojurili da zatvaramo prozore i u toj jurnjavi se razbilo staklo na kuhinjskim vratima.

Tata je super prihvatio našu priču i svi smo bili sretni i zadovoljni do navečer kad je došao u našu sobu da nam zaželi laku noć. Tada je rekao kako nije toliko bitno što se desilo s papigom i je li ona stvarno pobjegla iz kaveza ili nije, ali da mu je drago da smo se mi složili oko takve priče i složno mu je i uvjerljivo podastrijeli. Zaspali smo sa saznanjem da nas je skroz skužio.